Anders T. Andersen

Anders T. Andersen (født 7. oktober 1966 i Tønsberg) er en norsk regissør, dramatiker, forfatter og skuespiller.

Bakgrunn og utdannelse 
Andersen kommer opprinnelig fra Tønsberg og er utdannet ved The Arts Educational Drama Schools i London.

Teater, TV og film 
I 2000 ble han ansatt som skuespiller ved Nationaltheatret, hvor han debuterte som Lyngstrand i Ibsens Fruen fra havet. Han har blant annet tolket Hamsuns hovedperson i dramatiseringen av Sult til Hamsun-jubileet og som Mefisto i Goetes Faust.

Andersen har spilt 49 film- og tv-roller, blant annet i Unge Lovende, Bortført og Rådebank, samt Hollywood-produksjonen The 13th Warrior  

Andersen stod bak TV-serien Berlinerpoplene etter Anne B. Ragdes roman. Serien hadde premiere på NRK i 2007, og vant tre priser under Gullruteutdelingen 2008. Andersen mottok Prix Italia for beste dramaserie, og kom på andreplass i Prix Europa i Berlin samme år. Han vant også klassen beste regi for episode 7 av serien under fagprisutdelingen til Gullruten 2009.

Anders T. Andersen var i årene 2007 til 2009 en del av Torshovteatrets kunstneriske ledelse og debuterte som teaterregissør i 2008 med stykket Verdiløse menn, skrevet av Christopher Nielsen. Forestillingen ble kåret til tiårets beste forestilling av VG. Nationaltheatret satte forestillingen opp på nytt i 2018.

Andersen medvirket også i Nielsens animasjonsserie To trøtte typer og animasjonsfilmen Slipp Jimmy fri. Samarbeidet med Christopher Nielsen fortsatte i 2010 med oppsetningen Hustyrannen, Entropi og Holocaustmusikalen på Nationaltheatret.

Fra 2010 til 2015 var Andersen kunstnerisk leder for Teater Ibsen.

I 2019 hadde Det norske teatret premiere på musikalen Lazarus, som er skrevet av David Bowie og Enda Walsh. Anders T. Andersen var regissør for forestillingen, som fikk gode kritikker og ble en publikumssuksess. Mot slutten av 2019 hadde Andersen premiere på filmen Fuglane, som bygget på Tarjei Vesaas' roman Fuglane fra 1957. Andersen hadde skrevet manus og regisserte filmen, og spilte selv hovedrollen.

Den 15. februar 2020 hadde Nationaltheatret premiere på forestillingen Menneske, kjære menneske, som bygget på dikt av Nils-Øivind Haagensen og sanger av Erlend Ropstad. Tekstene var dramatisert av Anders T. Andersen. Nationaltheatrets egen presentasjon av forestillingen refererte også til Andersens tidligere arbeid som dramatiker:«Nils-Øivind Haagensens fabulerende og slentrende lyrikk og artist Erlend Ropstads dype og inderlige rock er utgangspunktet når regissør og dramatiker Anders T. Andersen for første gang lager scenekunst som springer ut av poesi.

Andersen er kjent for å lage kritikerroste oppsetninger med stor publikumsappell, som Verdiløse menn, basert på Jokke og Valentinernes musikk, og Lazarus, basert på David Bowies musikk. Musikken vil også være sterkt tilstede i denne oppsetningen – artist og låtskriver Ropstad vil selv fremføre sine låter fra scenen.»

Forfatter 
I januar 2010 debuterte Anders T. Andersen som forfatter med romanen Thomas Olsens Første Verdenskrig på Aschehoug forlag.

Referanser

Eksterne lenker 
 
 Hjemmeside

Norske teaterregissører
Norske filmregissører
Norske skuespillere
Vinnere av Gullrutens fagpris
Personer fra Tønsberg kommune